Σκοπός του κανονισμού είναι η παροχή περισσότερων πληροφοριών στους καταναλωτές όταν επιλέγουν νέα ελαστικά για τα οχήματά τους. Ο κανονισμός καθιστά πιο ορατές και ενημερωτικές τις σημάνσεις για τα χαρακτηριστικά και τις επιδόσεις των ελαστικών, σε συνθήκες χιονόπτωσης και πάγου για παράδειγμα. Αυτό θα βοηθά τους τελικούς χρήστες* να λαμβάνουν υπόψη χαρακτηριστικά όπως η ασφάλεια, η προστασία της υγείας και η οικονομική και περιβαλλοντική αποδοτικότητα. Η νομοθεσία αποσκοπεί στην προώθηση οικονομικών σε καύσιμα και ασφαλών ελαστικών μεγάλης διάρκειας ζωής με χαμηλά επίπεδα θορύβου. Ο παρών κανονισμός τροποποιεί τον κανονισμό (ΕΕ) 2017/1369 (βλέπε σύνοψη). Ο κανονισμός: εφαρμόζεται σε ελαστικά για επιβατικά αυτοκίνητα (ελαστικά της κατηγορίας C1), λεωφορεία και πούλμαν, ελαφρά και βαρέα φορτηγά οχήματα και ελαφρά και βαρέα ρυμουλκούμενα (ελαστικά των κατηγοριών C2 και C3), καθώς και σε αναγομωμένα ελαστικά* μόλις είναι διαθέσιμη κατάλληλη δοκιμή επιδόσεων· δεν εφαρμόζεται σε ορισμένες ειδικές κατηγορίες ελαστικών, όπως σε εκείνα που προορίζονται για επαγγελματική χρήση παντός εδάφους, σε οχήματα που ταξινομήθηκαν για πρώτη φορά πριν από την 1η Οκτωβρίου 1990 ή σε μεταχειρισμένα ελαστικά, εκτός εάν έχουν εισαχθεί από χώρα εκτός της ΕΕ. Οι προμηθευτές ελαστικών: πρέπει να τοποθετούν αυτοκόλλητη σήμανση στα επιμέρους ελαστικά και έντυπη σήμανση στις παρτίδες ελαστικών, οι οποίες θα αναγράφουν τις πληροφορίες που ορίζονται στα παραρτήματα I και II, και να παρέχουν δελτίο πληροφοριών προϊόντος με τα στοιχεία που καθορίζονται στο παράρτημα III· πρέπει να καθιστούν εμφανή τη σήμανση του ελαστικού, κατά προτίμηση κοντά στην τιμή, στις διαφημίσεις και στις εξ αποστάσεως ή διαδικτυακές πωλήσεις· πρέπει να διασφαλίζουν ότι οι σημάνσεις των ελαστικών και τα δελτία πληροφοριών προϊόντος είναι ακριβή· πρέπει να συνεργάζονται με τις αρχές εποπτείας της αγοράς, οι οποίες δύνανται να διενεργούν τακτικούς και έκτακτους ελέγχους, και να δρουν άμεσα εάν διαπιστώνονται παραβάσεις· πρέπει να παρέχουν στις εθνικές αρχές τους, μέσω μιας βάσης δεδομένων προϊόντων, τα τεχνικά στοιχεία των ελαστικών και των επιδόσεών τους πριν από τη διάθεσή τους προς πώληση, καθιστώντας δυνατό τον έλεγχο της ακρίβειας της σήμανσης των ελαστικών από τις αρχές — οι πληροφορίες θα πρέπει να παρασχεθούν από την 1η Μαΐου 2021 (και έως την 30ή Νοεμβρίου 2021 για τα ελαστικά που παρήχθησαν μεταξύ της 25ης Ιουνίου 2020 και της 30ής Απριλίου 2021)· δεν πρέπει να παρέχουν ούτε να επιδεικνύουν σημάνσεις, σήματα, σύμβολα ή επιγραφές που δεν συμμορφώνονται με τον κανονισμό. Οι διανομείς ελαστικών πρέπει: να τοποθετούν στο σημείο πώλησης αυτοκόλλητη σήμανση στα επιμέρους ελαστικά και έντυπη σήμανση στις παρτίδες ελαστικών, οι οποίες θα αναγράφουν τις απαιτούμενες πληροφορίες· να διασφαλίζουν ότι η σήμανση του ελαστικού εμφανίζεται κοντά στην τιμή σε κάθε τεχνικό διαφημιστικό υλικό, στις πωλήσεις εξ αποστάσεως με χρήση έντυπου υλικού, καθώς και στις διαφημίσεις και τις διαδικτυακές πωλήσεις· να παρέχουν στους πελάτες αντίγραφο της σήμανσης των ελαστικών πριν από την πώληση, εάν τα ελαστικά δεν είναι ορατά· να πληροφορούν τους πελάτες ότι μπορούν να έχουν πρόσβαση στο δελτίο πληροφοριών προϊόντος. Οι προμηθευτές και οι διανομείς νέων οχημάτων πρέπει να παρέχουν στους πελάτες τη σήμανση των ελαστικών, το δελτίο πληροφοριών προϊόντος και κάθε σχετικό τεχνικό διαφημιστικό υλικό προτού πραγματοποιηθεί η αγορά. Οι πάροχοι διαδικτυακών υπηρεσιών πρέπει να διασφαλίζουν ότι οι προμηθευτές που πωλούν ελαστικά στους ιστοτόπους τους επιδεικνύουν την αναγκαία σήμανση, καθώς και το δελτίο πληροφοριών. Οι εθνικές αρχές πρέπει: να επιτρέπουν την πώληση και τη χρήση ελαστικών που συμμορφώνονται με τη νομοθεσία· να επαληθεύουν την ακρίβεια των πληροφοριών σχετικά με τις σημάνσεις των ελαστικών· να καθορίζουν κυρώσεις και κανόνες επιβολής της νομοθεσίας για τυχόν παραβάσεις. ενθαρρύνει και υποστηρίζει τη συνεργασία και την ανταλλαγή πληροφοριών μεταξύ των αρχών εποπτείας της αγοράς· μπορεί να εκδίδει κατ’ εξουσιοδότηση πράξεις για την τροποποίηση ορισμένων εκ των παραρτημάτων, ώστε να λαμβάνονται υπόψη οι τεχνικές βελτιώσεις· υποβάλλει έκθεση αξιολόγησης του κανονισμού στο Ευρωπαϊκό Κοινοβούλιο, το Συμβούλιο και την Ευρωπαϊκή Οικονομική και Κοινωνική Επιτροπή έως την 1η Ιουνίου 2025. Κατάργηση Ο κανονισμός (ΕΕ) 2020/740 καταργεί τον κανονισμό (ΕΚ) αριθ. 1222/2009 σχετικά με τη σήμανση των ελαστικών επισώτρων (βλέπε σύνοψη).